仲咸以予編成商於唱和集以二十韻詩相贈依韻和之
作者：王禹偁
朝代：宋

paragraphs: 詩戰雖非敵，吟多偶自編。
齊强侵北鄙，許敗守東偏。
猶恨多虛日，何妨且繫年。
龍媒難趁逐，駑駕頼驅牽。
拙句傳非夢，雄詞縱自天。
一嘲花灼灼，再詠雁翩翩。
白雪終無繼，洪崖謾拍肩。
驂鸞元在漢，墮鼠不成仙。
硎發鋒鋩利，衡誠勢力懸。
石因良玉潤，褧借錦衣鮮。
糠籺豪家笑，鉶羹古味全。
虎鹽宜燕享，猴棘謾雕鎸。
我筆非江氏，君才比孟堅。
豈勞開蒨旆，早合步花磚。
重甚連城璧，精於萬選錢。
西江聞祖德，南國許名賢。
夜閣調琴月，秋堂煮茗煙。
淡交輕勢利，孤達鄙榮遷。
媚挹懷珠水，幽聽噴玉泉。
謫居叨屬和，都志命迍邅。